AGIC
Arolygiaeth Gofal Iechyd Cymru
HIW
Healthcare Inspectorate Wales

Arolygiaeth Gofal Iechyd Cymru

# Meddyg a Benodir i Roi Ail Farn (SOAD) Arweiniol

# i Gymru

Cynnwys

[1. Y Gwasanaeth Meddygon a Benodir i Roi Ail Farn 2](#_Toc191644497)

[2. Disgrifiad Swydd – Meddyg a Benodir i Roi Ail Farn Arweiniol i Gymru 2](#_Toc191644498)

[3. Ffioedd a Threuliau 4](#_Toc191644499)

[4. Cyfraddau Teithio a Chynhaliaeth 4](#_Toc191644500)

[5. Y Broses Gwneud Cais 6](#_Toc191644501)

[6. Canllawiau ar Gwblhau'r Ffurflen Gais 6](#_Toc191644502)

# Y Gwasanaeth Meddygon a Benodir i Roi Ail Farn

Cyflwynodd Deddf Iechyd Meddwl 1983 y Gwasanaeth Meddygon a Benodwyd i Roi Ail Farn er mwyn diogelu hawliau cleifion a gedwir o dan y Ddeddf sydd naill ai'n gwrthod y driniaeth a ragnodwyd gan y Clinigydd Cymeradwy neu yr ystyrir nad oes ganddynt y gallu i gydsynio. O fis Tachwedd 2008, cyflwynodd y Ddeddf Iechyd Meddwl ddiwygiedig fesurau diogelu ychwanegol yn ymwneud â Gorchmynion Triniaeth Gymunedol a Therapi Electro Ddirdynnol.

Nid rôl y meddyg a benodwyd i roi ail farn yw rhoi ail farn glinigol yn y modd meddygol confensiynol ond, yn hytrach, bydd yn penderfynu a ellir amddiffyn y driniaeth a argymhellwyd ar sail glinigol, ac a roddwyd ystyriaeth ddyledus i farn a hawliau'r claf.

Bydd y meddyg a benodir i roi ail farn yn Seiciatrydd Ymgynghorol annibynnol sy'n gweithredu fel Awdurdod Cyhoeddus Hybrid a benodir gan AGIC i gyflawni'r swyddogaeth statudol hon, a dim ond pan gaiff ei benodi i roi ail farn unigol y daw'n feddyg a benodir i roi ail farn. Arolygiaeth Gofal Iechyd Cymru (AGIC) sy'n gyfrifol am benodi meddygon a benodir i roi ail farn ac sy'n rheoli'r gwasanaeth hwn yng Nghymru.

# Disgrifiad Swydd – Meddyg a Benodir i Roi Ail Farn Arweiniol i Gymru

#### Rôl Meddyg a Benodir i Roi Ail Farn Arweiniol i Gymru

Bydd disgwyl i'r Meddyg a Benodir i Roi Ail Farn Arweiniol fod yn rhan o'r broses o ddatblygu a llywodraethu'r gwasanaeth meddygon a benodir i roi ail farn yng Nghymru. Yn ogystal â bod yn feddyg a benodir i roi ail farn gweithredol, rôl y Meddyg a Benodir i Roi Ail Farn Arweiniol yw:

* Rhoi cyngor a chymorth i dîm o feddygon a benodir i roi ail farn yng Nghymru
* Gweithio gyda'r Rheolwr Datblygu Corfforaethol yn AGIC i sicrhau bod prosesau cadarn ar waith i fonitro perfformiad meddygon a benodir i roi ail farn
* Cymryd rhan yn y gwaith o sefydlu a hyfforddi meddygon a benodir i roi ail farn
* Monitro eu perfformiad a chynnal sesiynau un i un gyda phob aelod o'r tîm o leiaf unwaith bob blwyddyn
* Chwarae rhan bwysig wrth hyrwyddo gwaith y gwasanaeth meddygon a benodir i roi ail farn ac arferion da mewn perthynas â chydsynio i driniaeth ar y cyd â darparwyr a chlinigwyr cymeradwy
* Cynnal adolygiad blynyddol o ansawdd a chadernid proses gwneud penderfyniadau meddygon unigol a benodir i roi ail farn

***Manyleb Person – Meddyg a Benodir i Roi Ail Farn Arweiniol***

Bydd yr ymgeisydd llwyddiannus wedi gweithio fel seiciatrydd ymgynghorol mewn swydd barhaol am bum mlynedd o leiaf a bydd ganddo hefyd o leiaf ddwy flynedd o brofiad blaenorol fel meddyg a benodir i roi ail farn. Rydym yn chwilio am feddyg ymgynghorol sy'n meddu ar ymrwymiad amlwg i ddull seiliedig ar hawliau, dealltwriaeth drylwyr o seiciatreg a phrofiad o'r maes mewn amrywiaeth o leoliadau clinigol, yn ogystal â phrofiad sylweddol o weithio gyda chleifion sydd wedi'u cadw.

Dylai ymgeiswyr feddu ar brofiad ymarferol cyfredol neu ddiweddar mewn amgylchedd clinigol, a bod yn ymwybodol o arferion clinigol ac anghlinigol cyfredol, gan gynnwys mesurau i hyrwyddo gwasanaeth cyfartal i bob claf. Bydd yr ymgeisydd llwyddiannus yn atebol i'r Cynghorydd Clinigol ar gyfer Iechyd Meddwl yn AGIC.

Rydym yn hybu'r defnydd o'r Gymraeg. Er mwyn gwneud hyn, rydym yn croesawu ceisiadau yn benodol gan bobl a all weithio yn y ddwy iaith. Fodd bynnag, nid oes rhaid i chi allu siarad Cymraeg er mwyn gwneud cais.

Bydd y rôl yn cynnwys:

* Sicrhau ansawdd adroddiadau a ffurflenni statudol meddygon a benodir i roi ail farn
* Adolygu ffurflenni Adran 61
* Cymryd rhan mewn gwaith i recriwtio meddygon a benodir i roi ail farn (gan gynnwys y broses sifftio a chyfweliadau)
* Mentora meddygon a benodir i roi ail farn newydd eu penodi
* Bod yn bwynt cyswllt ar gyfer cyngor a chymorth i feddygon a benodir i roi ail farn presennol
* Rhoi cyngor a chymorth i Reolwr y Gwasanaeth Adolygu ar gyfer Iechyd Meddwl yn AGIC
* Helpu i ddod o hyd i feddygon a benodir i roi ail farn a darparu rhaglen datblygu a hyfforddi barhaus ar eu cyfer

**Meini prawf hanfodol**

* Cofrestriad â'r Cyngor Meddygol Cyffredinol
* MRCPsych neu gymhwyster cyfatebol a gydnabyddir gan Goleg Brenhinol y Seiciatryddion a'r Cyngor Meddygol Cyffredinol
* Statws meddyg ymgynghorol parhaol ym maes Seiciatreg am bum mlynedd o leiaf
* Dwy flynedd o leiaf o brofiad blaenorol fel meddyg a benodir i roi ail farn
* Cofrestriad arbenigol â'r Cyngor Meddygol Cyffredinol
* Wedi cofrestru ar gyfer DPP
* Profiad clinigol ymarferol cyfredol neu ddiweddar
* Profiad eang o ymarfer seiciatrig mewn amrywiaeth o leoliadau
* Profiad o weithio gyda chleifion sy'n debygol o gael eu cadw
* Sgiliau rhyngbersonol ardderchog
* Ymrwymiad ymarferol amlwg i gydraddoldeb ac amrywiaeth
* Llawysgrifen glir
* Profiad blaenorol o weithio mewn rôl rheolaeth feddygol, er enghraifft Cyfarwyddwr Clinigol, un o diwtoriaid y Ddeoniaeth
* Sgiliau diplomataidd a sgiliau negodi lefel uchel
* Ar gael i weithio am yr hyn sy'n cyfateb i 15 diwrnod o leiaf, yn ogystal ag unrhyw ymweliadau meddygon a benodir i roi ail farn a gynhelir
* Profiad o arfarnu cyd-seiciatryddion
* Ymwybyddiaeth amlwg o oblygiadau cyfreithiol y diwygiadau arfaethedig posibl i MHC a Deddf Iechyd Meddwl 1983

#### Hyd y Penodiad/Ailbenodiad

Bydd y penodiad am gyfnod o dair blynedd ac yn amodol ar arfarniadau perfformiad blynyddol a thystiolaeth barhaus bod yr unigolyn yn bodloni'r meini prawf hanfodol ar gyfer y rôl.

#### Gwiriad y Gwasanaeth Datgelu a Gwahardd

Mae gan AGIC bolisi i sicrhau bod pob meddyg a benodir i roi ail farn wedi cael gwiriad manylach gan y Gwasanaeth Datgelu a Gwahardd (DBS). Bydd AGIC yn gofyn am wiriad DBS gan yr ymgeisydd llwyddiannus.

#### Meini prawf dymunol

* Tystiolaeth o arwain mewn meysydd perthnasol
* Profiad o weithio amlddisgyblaethol ar lefel uwch
* Arbenigedd, e.e. Gwasanaethau Iechyd Meddwl Plant a Phobl Ifanc (CAMHS), yr Henoed, Sefydliadau Diogelwch Uchel
* Siaradwr Cymraeg
* Sgiliau iaith

# **Ffioedd a Threuliau**

Mae ffi yn daladwy i'r Meddyg a Benodir i Roi Ail Farn Arweiniol ar y gyfradd isod. Ad-delir costau teithio a chynhaliaeth i'r Meddyg a Benodir i Roi Ail Farn Arweiniol ar gyfraddau cenedlaethol y cytunwyd arnynt. Ceir crynodeb o'r cyfraddau cyfredol isod. Rhaid cyflwyno unrhyw ffioedd a threuliau i dîm meddygon a benodir i roi ail farn AGIC bob mis i'w hawdurdodi.

|  |  |  |
| --- | --- | --- |
| **Ffi sy'n daladwy i Ddirprwy Arweinydd Meddygon a Benodir i Roi Ail Farn** | **Fesul diwrnod:** | **£600** |

# Cyfraddau Teithio a Chynhaliaeth

1. **Lwfansau Milltiroedd mewn Cerbyd Modur**

Telir 45 ceiniog y filltir, hyd at 10,000 o filltiroedd mewn blwyddyn dreth. Uwchlaw'r trothwy 10,000 o filltiroedd, telir y gyfradd trafnidiaeth gyhoeddus gyfredol, sef 25 ceiniog y filltir.

Er mwyn hawlio lwfansau milltiroedd, rhaid i'r gyrrwr sicrhau bod ganddo drefniadau yswiriant digonol ar gyfer y cerbyd. Mae angen lefel yswiriant Dosbarth Busnes.

Ad-delir ffioedd parcio, tollau ac ati yn llawn, ar yr amod y caiff derbynebau eu hatodi i'r ffurflen hawlio treuliau a gyflwynir.

1. **Llogi Ceir**

Nid yw meddygon a benodir i roi ail farn yn gymwys i logi ceir o dan gytundeb y Cynulliad.

Mae AGIC yn annog staff ac adolygwyr i ddefnyddio trafnidiaeth gyhoeddus lle y bo hynny'n ymarferol. Os na fydd unrhyw ddull teithio arall ar gael, bydd AGIC yn ad-dalu ffioedd tacsi os cyflwynir derbynebau.

Os na fydd unrhyw drafnidiaeth gyhoeddus neu gerbydau llog preifat ar gael, gall meddyg a benodir i roi ail farn wneud cais am awdurdod i logi car. Rhai cyflwyno derbynebau ar gyfer llogi'r car a phetrol er mwyn i'r ad-daliad gael ei drefnu.

1. **Llety Dros Nos**

Caiff hyn ei drefnu fel arfer gan dîm meddygon a benodir i roi ail farn AGIC, a bydd yn cynnwys swper, gwely a brecwast.

Lle y bo'n bosibl, caiff cinio ei drefnu ymlaen llaw, ond os na fydd hyn yn ymarferol, yna gellir hawlio'r cyfraddau cynhaliaeth dyddiol a nodir isod.

Lle bydd angen i feddygon a benodir i roi ail farn drefnu eu llety eu hunain, bydd AGIC yn talu hyd at £95 am bob cyfnod o 24 awr. Dylai hyn gynnwys llety a brecwast. Yn ogystal, gall meddygon a benodir i roi ail farn hawlio hyd at £9 am ginio a hyd at £27 am bryd o fwyd gyda'r nos. Dyma'r cyfraddau uchaf a chaiff ad-daliadau eu gwneud ar sail costau gwirioneddol, y bydd yn rhaid cyflwyno derbynebau ar eu cyfer.

Ni fydd AGIC yn talu am alcohol, gordaliadau gweini (costau ychwanegol i ddarparu bwyd yn ystafelloedd gwely gwesty) nac unrhyw fân-gostau eraill, fel papurau newydd a galwadau ffôn, a godir ar ystafelloedd gwesty.

**4. Teithiau Rheilffyrdd ac Awyr**

Ni fydd AGIC yn ad-dalu costau teithio dosbarth cyntaf. Fodd bynnag, rydym yn fwy na pharod i drefnu tocynnau cyn teithio. Bydd AGIC yn ad-dalu'r gost am y tocynnau ar yr amod y caiff derbynebau eu darparu gyda'r ffurflen hawlio treuliau.

# Y Broses Gwneud Cais

Bydd angen cyflwyno'r canlynol wrth wneud cais:

* Ffurflen gais wedi'i chwblhau
* CV cyfredol
* Datganiad personol na ddylai fod yn fwy na 500 o eiriau o hyd
* Llythyr o gefnogaeth gan eich cyflogwr presennol

#### Y Broses Benodi

Os bydd ymgeiswyr yn llwyddiannus yn y cyfweliad, bydd penodiadau yn amodol ar y canlynol:

* Cael dau eirda proffesiynol
* Gwiriad manylach gan y DBS

# Canllawiau ar Gwblhau'r Ffurflen Gais

###### Sut y gwnaethoch glywed am y swydd wag hon?

Er mwyn i ni allu pennu'r ffordd orau o hysbysebu'r swydd hon yn y dyfodol, nodwch ble y gwelsoch yr hysbyseb ar gyfer y swydd hon neu sut y cawsoch wybod amdani.

###### Rhan 1: Eich Manylion Personol

###### Rhan 2: Cymwysterau a Chofrestriad Proffesiynol

Rhowch fanylion eich cymwysterau proffesiynol sylfaenol a'ch profiad clinigol, yn ogystal â manylion am eich cofrestriad â'r Cyngor Meddygol Cyffredinol a Choleg Brenhinol y Seiciatryddion a'ch aelodaeth ohonynt.

###### Rhan 3: Geirdaon

Ni fyddwn yn cysylltu â'ch canolwyr oni chewch eich gwahodd am gyfweliad.

###### Rhan 4: Datganiad Personol

Gwnewch yn siŵr eich bod wedi darllen y rhestr o rinweddau sydd eu hangen ar gyfer y swydd rydych yn gwneud cais amdani ac unrhyw ofynion penodol cyn cwblhau eich ffurflen a pharatoi eich dogfennaeth ategol. Dylai eich datganiad ddangos eich bod yn meddu ar gynifer o'r rhinweddau sydd eu hangen â phosibl.

###### Ni ddylai eich datganiad personol fod yn fwy na 500 o eiriau a dylai gael ei lunio yn eich llawysgrifen eich hun. Dylech ei lofnodi a'i ddyddio.

###### Yn eich CV, bydd angen i chi gynnwys y wybodaeth ganlynol:

* Os ydych yn gweithio ar hyn o bryd, ai swydd lawn amser neu ran amser ydyw, i ba gyflogwr, ac i ba fath o sefydliad?
* Os ydych wedi ymddeol, beth oedd eich swydd ddiwethaf, ac ar ba ddyddiad y gwnaethoch ymddeol?
* Sut rydych yn cynnal eich sgiliau clinigol?
* Pa hyfforddiant rydych wedi'i gael mewn perthynas â chydraddoldeb ac amrywiaeth?
* A ydych wedi'ch cofrestru ar gyfer DPP? Os felly, gyda pha gorff?

Dychwelwch eich ffurflen gais ynghyd â'ch CV a'ch datganiad personol i: [hiw.rsmh@gov.wales](mailto:hiw.rsmh@gov.wales)

Nodwch, bydd y Dirprwy Arweinydd Meddygon a Benodir i Roi Ail Farn yn cyflawni'r un cyfrifoldebau â'r swydd uchod mewn swyddogaeth gymorth, a bydd yn cefnogi'r Meddyg a Benodir i Roi Ail Farn Arweiniol ac yn cyflenwi yn ei absenoldeb.

Os oes gennych unrhyw ymholiadau, cysylltwch â Rheolwr y Gwasanaeth Adolygu ar gyfer Iechyd Meddwl, Robbie Jones ar 03000 255890.

**DYDDIAD CAU AR GYFER CEISIADAU**: **31 Mawrth 2025**